**חלק א'- יחידת הוראה אחרת- מיכל זיידמן דותן**

1. יחידת התוכן שבחרתי מתוך התוכנית הבית ספרית: מנהיגות ויזמות חברתית כמופיע בקמפוס אביב היא "מנהיגות ומנהיגים".
2. הנושא שאלמד במסגרת יחידת התוכן הנבחרת היא: "אני מנהיג את עצמי" תוך שימוש במנהיגים מחוללי שינוי בעיני התלמיד.
3. יחידת ההוראה תשלב את הכלים האומנותיים הבאים: קולאז' וצילום
4. המיומנויות אותן אשלב ביחידה הן: משחוק, הנחייה, פרזנטציה, דיון.

**עקרונות מנחים לפני יציאה לדרך...**

למידת המקצוע "מנהיגות ויזמות חברתית" מבוססת על הנחייה ולא על הוראה. לכן ישנן מספר מתודות על פיהן יש לעבוד: **מיצוב** – השיעור מתקיים במרחב הכיתתי בדרך כלל או במחרב פיסי אחר כגון מרכז יזמות. השיעור לא יתקיים בישיבה בטורים אלא התלמידים יישבו במעגל.

**תיאום ציפיות וחוזה קבוצתי**- נקפיד על עקרון "שום בצ"ל"- במעגל אין שום ביקורת, ציניות או לעג ), פתיחה וסגירה בסבב. בפתיחה נתייחס למצב הרוח של התלמידים ובסגירה נברר עם מה התלמידים יוצאים מהשיעור.

 **כללי דיון**- חשוב להדגיש את כללי הדיון ולחזור עליהם בתחילת הדיון.

**משחקים**- משחק קבוצתי במעגל מאפשר נינוחות, אוירה חיובית, ומקדם תהליכים קבוצתיים.

**שעור מספר 1**

**פתיחת שעור :**

סידור כיתה במעגל

התייחסות לתלמידים– מצב הרוח שלהם בשיעור היום (האם אחרי מבחן, תחילת יום, סוף יום, וכו' דברים שמשפיעים על מהלך השיעור הצפוי)

משחקי סדר – חלוקת הכיתה לשתי קבוצות. כל קבוצה צריכה לפעול בהתאם להנחיות המנחה/מורה ולהשלים ראשונים את המשימה-

להסתדר בשורה לפי גובה

להסתדר בשורה לפי גיל

להסתדר בשורה לפי מידת נעליים

ניתוח המשחקים - חוזרים לשבת במעגל ועוברים לשלב ניתוח המשחק – מי הקבוצה שניצחה יותר פעמים? מדוע? האם יש חוקיות ? מי תפס פיקוד? האם חשוב שיש פיקוד? האם התרומה שלו באה לביטוי? מה יש בו שהוא זה שתפס פיקוד ואין לאחרים החברים בקבוצה?

חלק עיקרי

הנושא שבו נעסוק הוא **תכונות המנהיג**- מנהיגות פירושה לבצע דברים באמצעות בני אדם. הדבר קורה כאשר ישנה מטרה שיש להשיגה או משימה לביצוע.

קשה להגדיר את הכישורים והמיומנויות של המנהיג באופן חד משמעי אך יש תכונות אישיות בסיסיות, כישורים מיומנויות שמאפיינים מנהיגים במגוון מצבים.

משימה\_ תתחלקו לקבוצות עבודה של 4 תלמידים בקבוצה. מצורפת רשימת תכונות שיכולות לאפיין מנהיג.

עליכם לבחור את עשר התכונות החשובות ביותר לדעתכם שבלעדיהן, לא נוכל להגדיר את המנהיג.

כל קבוצה תציג במליאה את עשר התכונות שהיא בחרה ונבחן את התוצאות שהתקבלו מכל הקבוצות לבסוף נראה מהן התכונות שמרבית הקבוצות סברו שהן התכונות החשובות ביותר.

האם יש הסכמה לתכונות מסוימות שאינן של מנהיג?

**רשימת תכונות:**

נותן דוגמא אישית, בעל יכולת שכנוע, מצפוני, ריכוזי, יסודי, עקבי, החלטיות, יושר, נכונות לעבוד קשה, יכולת אנליטית – כושר ניתוח, יכולת להבין אחרים, יכולת להבחין בהזדמנויות, יכולת להתמודד במצבים לא נעימים, יכולת ליטול סיכונים מחושבים, טכנוקרט, בעל ערכים, אמין, קר – רוח, סובלני, כוחני, מניפולטור, אגוצנטרי, דמגוג, דמיון, גמיש, פשרן, ערמומי, דייקן, אחראי, בעל עור פיל, כריזמטי, איש חזון, ליברלי, התלהבות, סמכותי, דבק במשימה.

**מטלה אישית לביצוע**

* כל תלמיד מתבקש לבחור מנהיג/ה עליו/ה אתם מעוניינים לחקור . עדיפות לא על מנהיג מוכר, לא על מנהיג מהפוליטיקה. לאחר שבחרת את המנהיג שלכם הסבר מדוע בחרת דווקא במנהיג הזה.
* בשלב הבא - צאו לעבודת חקר ולימוד על המנהיג. הכנת דף עם פרטי המידע עליו . פרטים כגון : שם, מוצא, תחום עיסוק, פעילות מיוחדת, פרסים וכד'. יש להגיש לשיעור הבא דף עם פרטי המידע שמצאתם. בנוסף על התלמיד לצלם 3 תמונות של המנהיג . תמונות שמייצגות לדעתו בצורה הטובה ביותר את המנהיג.

סיכום השיעור – חזרה על הנעשה בשיעור וסבב קצר של התלמידים – כל אחד ישתף בדבר אחד משמעותי שלמד/לוקח אתו מהמפגש היום.

**שעור מספר 2**

**פתיחת שעור :**

התלמידים יגיעו לכיתה , המורה לא נמצאת. במקביל לכניסתם המורה שולחת לתלמידים בוואטאפ הכיתתי הודעה בסגנון – "גשו למזכירות החטיבה העליונה". הם ניגשים ומקבלים מהמזכירה מעטפה עם כתב חידה ומפתח. וכך התלמידים עוברים בכמה נקודות ובכל נקודה יש כתב חידה ומתקדמים עד שחוזרים לכיתה שלהם. הכיתה מסודרת במעגל והמורה יושבת במעגל ממתינה להם.

משחק שרחל הרכזת המליצה כי עשתה והיה מוצלח. כשכולם יושבים המורה יחשוף את זהותם של 3 תלמידים שתפקידם היה משקיפים. מתפקידם היה לראות מי היה המנהיג של הקבוצה. מי תפס פיקוד, מי הוביל.

התייחסות לתלמידים– מצב הרוח שלהם בשיעור היום וניתוח המשחק. איך היה ? איך הרגישו? בזכות מה הצליחו לפענח? האם מישהו תפס פיקוד? לשמוע את התלמידים ואז את המשקיפים שייתכן וראו את הדברים אחרת.

**חלק עיקרי**

 התלמידים יציגו את דף המידע על המנהיג ואת צילום התמונות של המנהיג . כלומר יציגו את המשימה שהיתה להם כעבודת בית.

לאחר שכולם יחזיקו את העבודה שלהם – נקיים סבב קצר ובו כל תלמיד יציג את הדמות שבחר. בלי הרחבה ופרוט אלא רק את שם המנהיג.

עבודת כיתה -

מחוץ למעגל תהיה פינת עבודה גדולה שבה מונחים עיתונים, ירחונים, טושים, צבעים, דפים בגדלים שונים, צמר גפן וכו' פריטים.

כל תלמיד ייגש להכנת קולאז' של המנהיג שלו וזאת על סמך עבודת הבית שעשה. שם המנהיג, פרטים, תכונות המנהיג. יוקדש לכך כשעה. בסוף השעה לכל תלמיד יהיה קולאז של המנהיג שלו.

* סיכום השיעור חזרה למעגל. כל תלמיד יציג את הקולא'ז של המנהיג ויגיד בקצרה 2 תכונות של המנהיג שלדעתו באו לידי ביטוי בקולאז שהכין.

**מטלה לבית** - כל תלמיד יתבקש לארגן את המידע שאסף על המנהיג עד לעוד שבועיים- בפרזנטציה – בין אם במצגת, סרטון, משחק לכיתה.

**חלק ב' – רפלקציה**

רפלקציה שבה אתייחס לתהליך שלי כחלק מקהילה לומדת –

עבורי זו השנה הרביעית שבה אני מלמדת מנהיגות. עם יד על הלב אציין שאני מלאה בחששות בתחילת השנה והאמת שגם בהמשך השנה. מאחר ואני מורה לחינוך גופני אני מרגישה שחסרים לי כלים פדגוגיים וגם ידע מקצועי בתחום המקצוע הנלמד. לרוב זה גם מאתגר מאחר ומרבית התלמידים מביעים סוג של התנגדות למקצוע ולא מבינים למה צריך אותו. לצד החשש שלי מהוראת התחום המקצועי אני חושבת שיש במנהיגות ערך מוסף מדהים וכי התלמידים נחשפים לשיטות הוראה, לסוג אחר לגמרי של למידה שהיא חווייתית, משמעותית וכזו שמעודדת את החשיבה היצירתית שלהם בצורה מובהקת ואולי זה המקצוע היחיד שבה היצירתיות באה לידי ביטוי.

השנה עבדתי עם לירן מתנועת תרבות אך כשל במערכת הביא לכך שלמעשה את מרבית השעות הייתי לבד עם הכיתה. נהניתי מהעבודה המשותפת עם לירן כי היא מביאה איתה משהו מקצועי מתחום אחר וכן הרבה נכונות ורצון לקדם את המקצוע. התמיכה שלה והרעיונות שלה קידמו לדעתי את האופן שבו התלמידים תפסו את המקצוע. במפגשים השבועיים של צוות מנהיגות קיבלתי רעיונות ונחשפתי לדברים שיכולתי להביא אל תוך הכיתה וזה עזר. בתחילת הפעילות בנוגע לפרזנטציה הרגשתי שאולי זה "גדול עליהם" ולא יקרה דבר אך נהניתי לראות איך למרות החשש התלמידים התגברו הן על החשש הטכני בהכנת מצגת ואולי בעיקר על החשש בעמידה מול קהל. ההתנסות הזו עבורם היתה משמעותית כי לדעתי המחישה להם עד כמה "השד לא נורא כל כך" והעידה על היכולת שלהם להתגבר על מכשולים ואתגרים. מכך מאוד נהניתי וזה מחזק אצלי את התחושה שכן צריך וחשוב לאתגר ולצד האיתגור לתמוך וללוות כך שלא ירגישו שהולכים לאיבוד.

דבר חדש שלמדתי ואקח ככלי בהוראה – במחקר שערך החוקר השבדי אקוול גורן הוא דיבר על עשרה מימדים המגדירים אקלים ארגוני של יצירתיות וחדשנות. אני חושבת שבשיעורי מנהיגות באים לידי ביטוי חלק ניכר מהמימדים הללו וזה בהחלט מאפשר פיתוח יצירתיות. למשל הומור ורוח משחקית, חופש פעולה ובחירה, זמן רעיונות, תמיכה ברעיונות חדשים. בהחלט אקח אותם איתי הלאה ואשתדל ליישם.

שינויים בתפיסת הוראת התחום לאור ההשתלמות – לא רואה שינוי מהותי בתפיסה שלי ואולי בשל כך שאין זו שנתי הראשונה בהשתלמות. בהחלט יש תהליך של למידה אחרת, של הרבה מקום שבו מי שמביא את השיח הם התלמידים. הרגשתי קושי מול הכיתה ביוזמה שלהם להעלות למשל רעיונות למיזם אך בהכוונה קלה , התחילו להעלות דברים וניתן היה לראות את ניצוצות ההתלהבות מהתארגנות למיזם. משהו שהוא אחר ושונה מאשר מטלות בית של קריאת חומר וסיכומו למשל. עצם העבודה בקבוצות ככלי עבודה היה מעניין וטוב ותורם וזאת כל עוד התלמידים שמרו על שיח מכבד ועל קבלת דעות האחר. כלומר היתה זו הזדמנות להעלות את הנושאים הלכאורה נלווים כגון שיח מכבד על הפרק ולהמחיש תוך כדי תנועה.